রবিবার বন্ধ বিদ্যাসাগর সেতু, ভোর ৫টা থেকে রাত ৯টা পর্যন্ত বন্ধ দ্বিতীয় হুগলি সেতু

কলকাতা: কলকাতার (Kolkata) অন্যতম গুরুত্বপূর্ণ যোগাযোগ ব্যবস্থা দ্বিতীয় হুগলি সেতু (Second Hooghly Bridge) ওরফে বিদ্যাসাগর সেতু (Vidyasagar Setu) রবিবার সম্পূর্ণ বন্ধ থাকছে। সেতুর কাঠামোগত মেরামতি ও পুনর্বাসনের কাজের জন্য ২৫ জানুয়ারি, রবিবার ভোর ৫টা থেকে রাত ৯টা পর্যন্ত কোনও ধরনের যানবাহন চলাচল করতে পারবে না এই সেতু দিয়ে। কলকাতা পুলিশের (Kolkata Police) তরফে কমিশনার মনোজ কুমার ভার্মার স্বাক্ষরিত নির্দেশিকায় এই সিদ্ধান্তের কথা স্পষ্ট জানানো হয়েছে।

হুগলি রিভার ব্রিজ কমিশনার্স অথরিটির তত্ত্বাবধানে বিদ্যাসাগর সেতুর স্টে কেবল, হোল্ডিং ডাউন কেবল এবং বিয়ারিং বদলের কাজ হবে। প্রশাসনের মতে, ভবিষ্যতে সেতুর নিরাপত্তা ও স্থায়িত্ব বজায় রাখতেই এই সাময়িক কিন্তু জরুরি পদক্ষেপ নেওয়া হয়েছে। সেই কারণে রবিবার গোটা দিন সেতু ও তার সমস্ত র‌্যাম্প বন্ধ থাকবে।

আরও পড়ুন: নেতাজির মূর্তিতে মাল্যদান মুখ্যমন্ত্রীর

কলকাতা পুলিশ জানিয়েছে, বিদ্যাসাগর সেতুমুখী পশ্চিমগামী যানবাহন—যেগুলি এজেসি বোস রোড বা কেপি রোড ধরে আসবে—সেগুলিকে নির্দিষ্ট জায়গা থেকে ঘুরিয়ে দেওয়া হবে। টার্ফ ভিউ, হেস্টিংস ক্রসিং, সেন্ট জর্জেস গেট রোড ও স্ট্র্যান্ড রোড হয়ে হাওড়া ব্রিজ ব্যবহার করতে হবে অধিকাংশ গাড়িকেই। একইভাবে খিদিরপুরের দিক থেকে সিজিআর রোড ধরে আসা পূর্বগামী যানগুলিকেও হেস্টিংস ক্রসিং থেকেই বিকল্প রাস্তায় পাঠানো হবে।

কেপি রোডের ওয়াই-পয়েন্ট সংলগ্ন র‌্যাম্প দিয়ে যেসব গাড়ি বিদ্যাসাগর সেতুতে ওঠে, সেগুলিকে ১১ ফারলং গেট হয়ে রেড রোড ধরে হাওড়া ব্রিজের দিকে ঘুরিয়ে দেওয়া হবে। পরিস্থিতি অনুযায়ী প্রয়োজনে শহরের অন্যান্য গুরুত্বপূর্ণ রাস্তা ব্যবহার করে যান চলাচল নিয়ন্ত্রণ করা হবে বলেও জানিয়েছে পুলিশ।

কলকাতা পুলিশের তরফে সাধারণ মানুষ ও নিত্যযাত্রীদের আগাম পরিকল্পনা করে বেরনোর আবেদন জানানো হয়েছে। পুলিশের বার্তা, ‘একদিনের সাময়িক অসুবিধার বদলে বহু বছরের নিরাপত্তা’। যানজট এড়াতে ট্রাফিক পুলিশের নির্দেশ মেনে চলার অনুরোধও করা হয়েছে।